als_Latn dik_Latn sag_Latn
BDI kërkon zgjedhje të parakohshme parlamentare
Ish deputeti dhe nënkryetari i Kuvendit të Maqedonisë, Iljaz Halimi, është kandidati i Partisë Demokratike Shqiptare për president të Maqedonisë. Duke shpalosur zyrtarisht kandidatin presidencial, kryetari i PDSH-së, Menduh Thaçi u shpreh i bindur se kandidati i PDSH-së do arrijë të grumbullojë votat e gjithë shqiptarëve dhe të kaloj në balotazh.
“Ma merr mendja se do të arrijmë bashkë me partinë me profesor Iljazin dhe gjithë shqiptarët që ti grumbullojmë votat e gjithë shqiptarëve ti mobilizojmë të gjithë sepse është tejet me rëndësi kjo për shqiptarët. Po të arrijmë ta bëjmë këtë kandidati jonë minimum duhet të ketë rreth 350 000 vota, në këtë situatë gjërat janë shumë të qarta, favorit në këto zgjedhje është kandidati i VMRO – DPMNE-së, Ivanov por nëse kjo strategji e jona realizohet në raundin e dytë hyn zoti Ivanov dhe Iljaz Halimi si kandidat i PDSH-së unë ju premtoj shqiptarëve se atëherë do e shohin se si arrihet koncenzus i vërtetë, se si detyrohet partneri maqedonas që ti bëj çështjet për të cilat shqiptarët ka mbi 20 vite që luftojnë”, nënvizoi Menduh Thaçi, kryetar i PDSH-së
Kandidati Iljaz Halimi, tha se ka vendosur të pranojë garën për president, sepse përmes zgjedhjeve presidenciale faktorizohet pesha politike e shqiptarëve.
“Jam i bindur se unë dhe partia ime, do të japim maksimumin në faktorizimin e shqiptarëve që edhe shqiptarët të jenë vendim marrës edhe në këto raste. Përmes zgjedhjeve presidenciale ka mundësi që të vijë deri tek arritja e realizimit të përcaktimeve programore dhe platformës partiake por, sa kjo do të arrihet do të varet nga fuqia e votës”, deklaroi Iljaz Halimi, kandidat për president i PDSH-së.
Një ditë më parë, pjesëmarrje në garën për president ka paralajmëruar edhe presidenti aktual Gjorge Ivanov. Kjo ka revoltuar BDI-në e Ali Ahmetit, e cila kërkonte kandidat konsensual për president. Për shkak të refuzimit të kërkesës së tyre, BDI paralajmëron bojkot të zgjedhjeve presidenciale dhe kërkon zgjedhje të parakohshme parlamentare.
“Refuzimi i konceptit tonë të konsensualitetit nga partneri i koalicionit, e bën të domosdoshme nevojën për arritjen e një platforme të re politike për bashkëqeverisje mes shqiptarëve dhe maqedonasve. Kjo platformë do të mund të arrihet vetëm nëpërmjet riafirmimit dhe fuqizimit të legjitimitetit elektoral, që nënkupton edhe nevojën për zgjedhje të parakohshme parlamentare. Zgjedhjet e tilla do të jenë shans që shqiptarët të bashkojnë votën, të riafirmojnë mandatin dhe legjitimitetin e BDI-së, që platforma e ardhshme të pamundësojë vendime të njëanshme politike. Shqiptarët do ti ftojmë që të mos votojnë për asnjë kandidat, për shkak se asnjëri prej tyre nuk do të përfaqësojë vullnetin e tyre”, u shpreh Bujar Osmani, zëdhënës i BDI-së
Sipas të gjitha gjasave BDI-ja do të kërkojë që zgjedhjet e parakohshme parlamentare të mbahen të njëjtën ditë me raundin e dytë të zgjedhjeve presidenciale më 27 prill. Që të arrihet ky afat, zgjedhjet e parakohshme duhet të shpallen deri më 3 mars.
als_Latn als_Latn als_Latn als_Latn als_Latn als_Latn als_Latn als_Latn